**OBČINA RENČE-VOGRSKO PREDLOG**

**OBČINSKI SVET PRVA OBRAVNAVA**

*NASLOV:*

**POSLOVNIK O SPREMEMBAH IN DOPOLNITVAH POSLOVNIKA OBČINSKEGA SVETA OBČINE RENČE-VOGRSKO**

*PRAVNA PODLAGA:*

* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)
* 62. člen Poslovnika Občinskega sveta Občine Renče-Vogrsko (Uradno glasilo Občine Renče-Vogrsko, št. 3/2012 in 1/2018)

*PREDLAGATELJ:*

Statutarno pravna komisija

*PRIPRAVLJALEC:*

Statutarno pravna komisija, občinska uprava

*OBRAZLOŽITEV:*

Statutarno pravna komisija (v nadaljevanju: komisija) je na 5. seji, dne 4. 9. 2019 sprejela, da se začnejo zbirati predlogi občinskih svetnikov za spremembe oziroma dopolnitve veljavnega Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18; v nadaljevanju: Statut) in Poslovnika Občinskega sveta Občine Renče-Vogrsko (Uradno glasilo Občine Renče-Vogrsko, št. 3/2012 in 1/2018; v nadaljevanju: Poslovnik). Končni rok za posredovanje predlogov je bil 31. 12. 2020.

Spremembe in dopolnitve so podali naslednje občinske svetnice in občinski svetniki, ki jih je komisija obravnavala na 16. seji, dne 30. 3. 2021:

1. Vanda Ožbot:

* k 20. in 21. člena Statuta glede spremembe volilnega sistema – predlog ni bil sprejet;
* k 31. členu Statuta glede dopolnitve članov odborov in komisij s strokovnjaki za posamezna področja - predlog ni bil sprejet.

Občinska svetnica je podala tudi predlog za sprejem Odloka o določitvi volilnih enot za volitve članov v Občinski svet Občine Renče-Vogrsko in za župana Občine Renče-Vogrsko. Komisija predlaganega ni sprejela.

2. Viktor Trojer

* k peti alineji tretjega odstavka 13. člena Poslovnika glede dopolnitve komu se predlaga kandidate za člane občinskega sveta, delovnih teles, itd. – predlog je bil sprejet;
* k tretjemu odstavku 33. člena Poslovnika glede podaljšanja časa za razpravo - predlog je bil sprejet;
* k 61., 62., 63., 64., in 65. členu Poslovnika glede spremembe roka za obravnavo gradiva na šest delovnih dni na seji komisije oziroma odbora – predlog je bil sprejet;
* k 68. členu Poslovnika glede spremembe potrebnega števila članov za razrešitev – predlog ni bil sprejet, ker se člen črta;
* k 89. členu Poslovnika glede popravka člena Poslovnika - predlog je bil sprejet.

3. Marko Švara

* k 16. členu Poslovnika glede črtanja obdobja daljšega od dveh mesecev – predlog je bil sprejet;
* k 20. členu Poslovnika glede dopolnitve tretjega odstavka s časovni planom dela in rokom za njegovo predložitev v sprejem – predlog je bil sprejet;
* k 21. členu Poslovnika glede pošiljanja gradiva – predlog je bil spremenjen na seji komisije;
* zamenjava 23. in 27. člena Poslovnika – predlog ni bil sprejet;
* k 31. členu Poslovnika glede umika zadev iz dnevnega reda seje – predlog ni bil sprejet;
* k 33. členu Poslovnika glede replik pri posamezni točki dnevnega reda - predlog ni bil sprejet in dopolnitev glede odgovora osebe, ki sodeluje v razpravi ali je bila osebno imenovana - predlog je bil sprejet;
* k 37. členu Poslovnika glede spremembe ure sej delovnih teles na 16. uro - predlog je bil sprejet;
* k 51. členu Poslovnika glede glasovanja o kandidatih, v primeru enakega števila glasov – predlog ni bil sprejet;
* k 54. členu Poslovnika glede zapisnika zadnje seje občinskega sveta – predlog ni bil sprejet;
* k 59. členu Poslovnika glede dopolnitve odbora s kmetijstvom – predlog ni bil sprejet;
* k 70. členu Poslovnika glede dopolnitve z namestnikom ob odsotnosti predsednika delovnega telesa- predlog je bil sprejet, ostali predlogi glede dopolnitve niso bili sprejeti;
* k 71. členu Poslovnika glede dopolnitve dodatno vabljenih na sejo delovnega telesa – predlog ni bil sprejet;
* k 109. členu Poslovnika glede spremembe števila članov za razrešitev – predlog ni bil sprejet in glede dopolnitve, da Komisija za mandatna vprašanja, volitve in imenovanja vrne predlog za razrešitev v dopolnitev predlagatelju – predlog je bil sprejet;
* k 110. členu Poslovnika glede dopolnitve z besedo podžupan – predlog je bil sprejet.

4. Karmen Furlan

* k 16. členu Poslovnika glede podaljšanja časa za postavitev vprašanja na 10 minut – predlog je bil sprejet.

5. Andraž Furlan

* k 55. členu Poslovnika glede objave zvočnega zapisa seje na spletni strani občine – predlog je bil sprejet.

Na 19. redni seji Občinskega sveta Občine Renče-Vogrsko dne 22. 6. 2021 je potekala prva obravnava predloga Poslovnika o spremembah in dopolnitvah Poslovnika Občinskega sveta Občine Renče-Vogrsko (predlog poslovnika). Na seji je postavila vprašanje občinska svetnica Vanda Ožbot in podala stališče občinska svetnica Karmen Furlan ter občinski svetniki Andraž Furlan, Radovan Rusjan, Urban Martinuč, Borut Zorn, Viktor Trojer in Marko Švara. Občinski svetnik Andraž Furlan je kot predsednik komisije najprej predstavil postopek zbiranja pobud za spremembe Statuta in Poslovnika ter večino potrebno za sprejem. V zvezi s spremembo 55. člena Poslovnika je kot predlagatelj spremembe povedal svoje razloge za tako predlagano spremembo in sicer zaradi zagotavljanja načela javnosti. Občinski svetnik Radova Rusjan je kot član komisije uvodoma na kratko povedal zakaj so spremembe Poslovnika potrebne in svoje odklonilno stališče do spremembe 55. člena Poslovnika. Občinska svetnica Vanda Ožbot je vprašala, zakaj se njeni predlogi niso obravnavali in obrazloženo ji je bilo, da so se in da komisija predlaganega ni sprejela. Občinski svetnik Urban Martinuč je izrazil mnenje, da se strinja s spremembo 55. člena Poslovnika, ker gre za stvari o katerih odločajo in se o imenih ne govori zato težav glede osebnih podatkov, ne vidi. Prednost je razbremenitev občinske uprave glede pisanja zapisnikov in seznanitev občanov, ker bi poslušali samo točke, ki jih zanimajo. Občinski svetnik Borut Zorn je podal mnenje, da se zapisniki s spremembo 55. člena Poslovnika ne bi odpravili in da so že zdaj krajši ter da zapisnik v fizični obliki mora obstajati. Podvomil je tudi glede poslušanja zvočnega zapisa s strani občanov glede na to, da so točke zadnje čase zelo dolge. Občinski svetnik Viktor Trojer je podal predlog, da se vključi možnost poteka občinskih sej na daljavo glede na stanje, ki smo ga imeli z epidemijo. Občinski svetnik Marko Švara je najprej povedal, da se lahko vlagajo samo amandmaji na predlagane spremembe Poslovnika, za druge spremembe pa se lahko ponovno izvede nov krog zbiranja pobud. V nadaljevanju je podrobno predstavil nekatere predloge sprememb Poslovnika. Glede sprememb 55. člena Poslovnika je povedal, da so najprej bile te spremembe podane zaradi pisanja zapisnika in ponovil mnenje Informacijskega pooblaščenca. V nadaljevanju je opozoril na mnenje Ministrstva za javno upravo iz leta 2017 glede sodelovanja javnosti, Participativnega računa in možnost sodelovanja javnosti na sami seji občinskega sveta. Občinski svetnik Viktor Trojer je predlagal, da se predlog poslovnika zaradi dopolnitve s predlogom glede občinskih sej na daljavo, ne sprejme in da njegov predlog ne pomeni, da je proti spremembam poslovnika. Občinska svetnica Karmen Furlan je povedala, da se strinja s predlogom glede občinskih sej na daljavo vendar je potrebno najprej zagotoviti internetno povezavo, ker v spodnji Bukovici zaradi slabe internetne povezave, ne bi mogla sodelovati na seji. Občinski svetnik Radovan Rusjan je glede občinskih sej na daljavo povedal, da je potrebno najprej zagotoviti pogoje, računalnik in internetno povezavo ter sprejeti ustrezno pravno podlago v Statutu. Predsednik komisije Andraž Furlan je po prekinitvi seje za odmor in posvet predlagal, da se o predlogu poslovnika na seji ne glasuje in preloži glasovanje na septembrsko sejo ter naj občinska uprava preuči umestitev sej na daljavo v Statut oziroma Poslovnik. Občinski svetnik Viktor Trojer je na koncu podal mnenje, da naj se o predlogu poslovnika ne glasuje in da se za septembrsko sejo vključijo vse spremembe in tudi možnost, udeležbe občinski svetnikov na sejah na daljo v primeru, ko nimajo internetne povezave. Izglasovano je bilo, da se točka umakne z dnevnega reda.

V zvezi z zagotavljanjem občinskih sej na daljavo je bil spremenjen Zakon o lokalni samoupravi (v nadaljevanju: ZLS) in sicer z 49. členom Zakona o spremembah in dopolnitvah Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (Uradni list RS, št. 61/20). Z navedenim zakonom se je v 35. členu ZLS dodal nov 4. odstavek, ki se glasi:

» V primeru naravne ali druge hujše nesreče, epidemije ali drugih izrednih okoliščin, če predstavlja izvedba seje z osebno navzočimi člani občinskega sveta tveganje za zdravje in varnost članov občinskega sveta, in je to nujno zaradi sprejetja odločitev, s katerimi ni mogoče odlašati, lahko župan skliče sejo na daljavo s pomočjo informacijsko-komunikacijske tehnologije. Seja poteka v skladu z določbami tega zakona in poslovnika občinskega sveta, razen določb, ki se nanašajo na način glasovanja, na zagotavljanje javnosti seje, na seje delovnih teles občinskega sveta in na sodelovanje javnosti. Člani občinskega sveta so v prostoru, v katerem v času seje uporabljajo za medsebojno komuniciranje informacijsko-komunikacijsko tehnologijo, sami. Seja se zvočno in slikovno snema, ne pa tudi javno predvaja. Člani občinskega sveta glasujejo z osebnim izrekanjem. Določba prejšnjega odstavka, ki ureja sklic seje na pobudo najmanj četrtine članov občinskega sveta, se pri seji na daljavo ne uporablja.

Iz obrazložitve te spremembe je zapisano:

V izrednih razmerah, ko je delovanje občinskega sveta ovirano, so si organi občin v statutih in poslovnikih občinskega sveta določili dopustna odstopanja od postopkov in načina delovanja sveta. Odstopanja se nanašajo predvsem na roke sklicevanja sej, načine predložitve predlogov oziroma drugih gradiv ter rokov za obravnavanje predlogov splošnih aktov občine. Če je potrebno, je mogoče tudi odstopanje glede javnosti dela sveta. V primeru izrednih razmer zakon predvideva tudi možnost, da se zaradi zagotovitve delovanja občine kot temeljne samoupravne oblasti, ki je najbližja prebivalcem, izjemoma in začasno suspendira delovanje občinskega sveta. ZLS omogoča organom občine, da delujejo tudi v razmerah, ko se občinski svet začasno ne more sestati. Tako 34. člen ZLS določa, da lahko župan v primeru razmer, v katerih bi bilo lahko v večjem obsegu ogroženo življenje in premoženje občanov, občinski svet pa se ne more pravočasno sestati, sprejme začasne nujne ukrepe. Te mora predložiti v potrditev občinskemu svetu takoj, ko se ta lahko sestane. 34. člen ZLS je bil sprejet leta 1993 in se odtlej ni spreminjal. Takrat ni bilo na voljo sodobnih informacijskokomunikacijskih sredstev, kot jih poznamo danes. Vendar člen ostaja aktualen, če sodobnih informacijskokomunikacijskih sredstev ne bi bilo mogoče uporabiti. Zato se predlaga dopolnitev 35. člena; po dopolnitvi 35. člena ZLS bo 34. člen mogoče uporabiti šele takrat, ko tudi izvedba seje na daljavo ne bo mogoča. Nobena od naštetih možnosti pa ne omogoča sklica seje na daljavo, ki bi na eni strani preprečila suspenz občinskega sveta, kot ga določa 34. člen ZLS, in na drugi omogočila delovanje organov občine, vključno s sprejemanjem najpomembnejših odločitev, kot so sprejemanje splošnih aktov, proračuna ipd. V okoliščinah, ko bi izredne razmere trajale dlje časa od trenutnih napovedi, na primer več mesecev, ali ko del članov ne bi mogel sodelovati na seji zaradi obolelosti, okužbe ali drugih razlogov, bo institut seje na daljavo omogočil, da se občinski svet sestane, vendar ne v istem prostoru. Zato se predlaga uvedba instituta seje na daljavo s pomočjo videokonferenčnih orodij, s katerimi je mogoče kar se da natančno simulirati klasično redno sejo, ki bi potekala v skladu s poslovnikom organa (sklic, dnevni red, pošiljanje gradiv, ugotavljanje prisotnosti, ugotavljanje sklepčnosti pred glasovanjem, razprava, poimensko odločanje, avdio in video snemanje, ipd.). Z dopolnitvijo 35. člena se zagotavlja ustrezno pravno podlago za sklic takšne seje. Takšna seja je izjema od splošnega pravila in jo je mogoče sklicati izključno v primeru izrednih razmer, v katerih bi bilo lahko v večjem obsegu ogroženo življenje in premoženje občanov, občinski svet pa se ne bi mogel sestati v istem prostoru. Ko prenehajo razmere, ki onemogočajo sestajanje občinskega sveta na redni seji, preneha tudi možnost sestajanja na daljavo. Seja na daljavo zahteva zaradi okoliščin, v katerih se sklicuje, tudi nekatere prilagoditve. Zato predlagana določba sklic in potek seje ureja drugače, kot to določajo poslovniki občinskih svetov. Spremembe se nanašajo na določbe poslovnikov, ki se nanašajo na način glasovanja, na zagotavljanje javnosti seje, na seje delovnih teles občinskega sveta in na sodelovanje javnosti. Sejo skliče župan, medtem ko se določba, ki ureja sklic seje na pobudo najmanj četrtine članov občinskega sveta, pri seji na daljavo ne uporablja. Z dopolnitvijo se izrecno določa, da se seja na daljavo zvočno in slikovno snema, ne pa tudi javno predvaja. Soglasje članov občinskega sveta ni potrebno, o snemanju ni treba odločati vsakič posebej in vsakič znova presojati obstoj zakonsko opredeljenih pogojev za snemanje, pač pa so po mnenju predlagatelja izpolnjeni pogoji iz četrtega odstavka Zakona o varstvo osebnih podatkov (ZVOP-1), ko se lahko v javnemu sektorju izjemoma obdelujejo tisti osebni podatki, ki so nujni za izvrševanje zakonitih pristojnosti, nalog ali obveznosti javnega sektorja, če se s to obdelavo ne poseže v upravičen interes posameznika, na katerega se osebni podatki nanašajo. Člani občinskega sveta so v prostoru, v katerem v času seje uporabljajo za medsebojno komuniciranje informacijsko-komunikacijsko tehnologijo, sami. Člani občinskega sveta zaradi tehničnih značilnosti orodij za videokonferenčne seje in cenejše izvedbe seje glasujejo z osebnim izrekanjem. Poleg tega gradiva, ki jih župan predlaga z dnevnim redom, ne obravnavajo delovna telesa občinskega sveta, pri obravnavi gradiv pa tudi ni mogoče sodelovanje javnosti, razen če ni bilo izvedeno že pred začetkom razmer, ki so terjale izvedbo seje na daljavo. Zaradi izrednih okoliščin je utemeljen poseg v načelo samoorganizacije in funkcionalno avtonomijo lokalne samouprave.

Zato predlagana določba določa, da organi občine izvedejo sejo na daljavo neposredno na podlagi zakona. Zaradi narave okoliščin, zaradi katerih je uveden institut seje na daljavo, se določba uporablja neposredno in takoj po uveljavitvi zakona. Občinam je prihranjeno administrativno breme spreminjanja statutov občin in poslovnikov občinskih svetov, hkrati pa je institut seje na daljavo urejen enovito za vse občine.

Skladno s sprejetim mnenjem komisije na 19. seji z dne 31. 8. 2021 se dopolni še četrti odstavek 27. člena Poslovnika z besedo »opredeljenih«.

*RAZLOGI ZA SPREJETJE:*

Prevetritev veljavnega Poslovnika.

*OCENA STANJA:*

Prvi Poslovnik Občinskega sveta Občine Renče-Vogrsko je bil sprejet na 3. redni seji Občinskega sveta Občine Renče- Vogrsko, dne 27. 12. 2007 (Uradni list RS, št. 14/07 in Uradne objave v občinskem glasilu št. 18/08). Dne 8. 3. 2012 je bil na 12. redni seji Občinskega sveta Občine Renče- Vogrsko sprejet nov Poslovnik Občinskega sveta Občine Renče-Vogrsko (Uradne objave v občinskem glasilu, št. 3/2012), ki je bil nazadnje spremenjen na 22. redni seji Občinskega sveta Občine Renče- Vogrsko, dne 27. 2. 2018 (Uradno glasilo Občine Renče–Vogrsko, št. 1/2018).

Ker so se tekom sej Občinske sveta Občine Renče-Vogrsko v tem mandatu pojavila vprašanja glede posameznih členov Statuta in Poslovnika je bilo na 5. seji komisije, dne 4. 9. 2019 sprejeto, da se pričnejo sprejemati predlogi občinskih svetnikov glede sprememb oziroma dopolnitev Statuta in Poslovnika. Komisija je prejete predloge sprememb in dopolnitev obravnavala na 16. seji, dne 30. 3. 2021 in sprejela predloge sprememb in dopolnitev, ki jih s tem Poslovnikom o spremembah in dopolnitvah Poslovnika Občinskega sveta Občine Renče-Vogrsko predlaga v sprejem. Občinski svet Občine Renče-Vogrsko je na 20. redni seji dne 22. 6. 2021 obravnaval predlog poslovnika in sklenil, da se predpisa dopolnita in ponovno obravnavat v septembru.

*CILJI IN NAČELA:*

Odprava nejasnih določil veljavnega Poslovnika Občinskega sveta Občine Renče-Vogrsko (Uradno glasilo Občine Renče-Vogrsko, št. 3/2012 in 1/2018).

*FINANČNE IN DRUGE POSLEDICE:*

Predlog Poslovnika nima finančnih posledic.

Pripravila:

Špela Glušič

Višja svetovalka II

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlog:

Na podlagi 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) in drugega odstavka 62. člena Poslovnika Občinskega sveta Občine Renče-Vogrsko (Uradno glasilo Občine Renče-Vogrsko, št. 3/2012 in 1/2018) je Občinski svet Občine Renče-Vogrsko na \_\_\_. seji dne \_\_\_\_\_\_\_\_ sprejel

**Poslovnik o spremembah in dopolnitvah**

**Poslovnika Občinskega sveta Občine Renče-Vogrsko**

1. **člen**

VPoslovniku Občinskega sveta Občine Renče-Vogrsko (Uradno glasilo Občine Renče-Vogrsko, št. 3/2012 in 1/2018) se v 13. členu v tretjem odstavku v peti alinei pred besedo »predlagati« doda besedilo »komisiji za mandatna vprašanja, volitve in imenovanja«.

1. **člen**

V 16. členu se v drugem odstavku vejica nadomesti s piko in črta besedilo «vendar ne za obdobje daljše od dveh mesecev.«.

V tretjem odstavku se v tretjem stavku beseda »pet« nadomesti z besedo »deset«.

1. **člen**

V 20. členu se tretji odstavek spremeni tako, da se glasi:

»Župan sklicuje seje sveta v skladu s časovnim planom dela sveta, po potrebi, na podlagi sklepa sveta in na predlog drugih predlagateljev določenih s statutom občine.«.

Doda se nov četrti odstavek, ki se glasi:

»Časovni plan dela sveta iz prejšnjega odstavka predlaga župan, ki ga svet sprejme na zadnji seji sveta koledarskega leta.«.

1. **člen**

V 21. členu se doda nov četrti odstavek, ki se glasi:

»Vabilo in gradivo se pošlje po elektronski pošti, po pošti v fizični obliki pa, če tako s pisno izjavo naroči prejemnik ali če občinska uprava ne razpolaga z elektronskim naslovom prejemnika.«.

1. **člen**

V 27. členu se v četrtem odstavku za besedo »večina« doda besedo »opredeljenih«.

1. **člen**

V 33. členu se v tretjem odstavku besedo »deset« nadomesti s številom »15«, v tretjem stavku pa število »15« nadomesti s številom »20«.

Doda se nov peti odstavek, ki se glasi:

»Če je bilo osebi, ki sodeluje v razpravi ne seji sveta postavljeno vprašanje ali je bila osebno imenovana ima pravico, da na vprašanje odgovori.«.

Dosedanji peti odstavek postane šesti odstavek.

1. **člen**

V 37. členu se v petem odstavku beseda »dvanajsti« nadomesti s številom »16.«.

1. **člen**

55. člen se spremeni tako, da se glasi:

»Potek seje sveta se snema na elektronski nosilec zvoka in se hrani skupaj z zapisnikom in drugim gradivom s seje.

Zvočni zapis seje se po točkah objavi na spletni strani Občine Renče-Vogrsko v roku 8 dni po sami seji.

Zvočni zapis nejavnega dela seje se ne objavi. Član sveta ima pravico poslušati elektronski zapis po predhodni uskladitvi termina z občinsko upravo. Izvedbo, ki se opravi v prostorih občinske uprave, določi župan v roku petih dni po prejemu pisnega zahtevka.«.

1. **člen**

V 61. členu se v tretjem odstavku v prvem stavku besedilo »enega tedna« nadomesti z besedilom »šest delovnih dni«.

1. **člen**

V 62. členu se v četrtem odstavku v prvem stavku besedilo »enega tedna« nadomesti z besedilom »šest delovnih dni«.

1. **člen**

V 63. členu se v tretjem odstavku v prvem stavku besedilo »enega tedna« nadomesti z besedilom »šest delovnih dni«.

1. **člen**

V 64. členu se v tretjem odstavku v prvem stavku besedilo »enega tedna« nadomesti z besedilom »šest delovnih dni«.

1. **člen**

V 65. členu se v tretjem odstavku v prvem stavku besedilo »enega tedna« nadomesti z besedilom »šest delovnih dni«.

1. **člen**

68. člen se črta.

1. **člen**

V 70. členu se v prvem odstavku za besedo »telesa« doda besedilo »oziroma ob njegovi odsotnosti namestnik predsednika«.

1. **člen**

V 89. členu se v tretjem odstavku število »20.« nadomesti s številom »21.«.

1. **člen**

V 109. členu se v drugem odstavku doda nov četrti stavek, ki se glasi:

»Če predlog ne vsebuje obrazložitve iz prejšnjega stavka, ga komisija za mandatna vprašanja, volitve in imenovanja vrne predlagatelju v dopolnitev.«

Tretji odstavek se črta.

Dosedanji četrti, peti, šesti in sedmi odstavek postanejo tretji, četrti, peti in šesti odstavek.

1. **člen**

V 110. členu se v drugem odstavku v prvem stavku za besedo »tudi« doda beseda »podžupan«.

1. **člen**

Ta poslovnik začne veljati petnajsti dan po objavi v Uradnih objavah v občinskem glasilu.

Številka:

Datum:

**Tarik Žigon**

**Župan**